Korxonalar, muassasalar, tashkilotlar va fuqarolarning mudofaa ehtiyojlari uchun vazifalarni bajarishda amalga oshirgan xarajatlarini kompensatsiya qilish tartibi toʻgʻrisidagi nizomni tasdiqlash haqida
(resolution, 2015-06-18)

Oʻzbekiston Respublikasining “Mudofaa toʻgʻrisida”gi Qonuni 9, 15, 16 va 17 moddalariga asosan Vazirlar Mahkamasi qaror qiladi: 1. Korxonalar, muassasalar, tashkilotlar va fuqarolarning mudofaa ehtiyojlari uchun vazifalarni bajarishda amalga oshirgan xarajatlarini kompensatsiya qilish tartibi toʻgʻrisidagi nizom ilovaga muvofiq tasdiqlansin. 2. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari R.S. Azimov zimmasiga yuklansin. 1. Mazkur Nizom Oʻzbekston Respublikasining “Mudofaa toʻgʻrisida”gi Qonuniga muvofiq korxonalar, muassasalar, tashkilotlar va fuqarolarning mudofaa ehtiyoji uchun vazifalarni bajarishda amalga oshirgan xarajatlarini kompensatsiya qilish tartibini belgilaydi. 2. Mazkur Nizomda quyidagi tushunchalar qoʻllaniladi: mudofaa ehtiyojlari uchun taqdim etiladigan mulk — mudofaa ehtiyoji uchun foydalanilishi mumkin boʻlgan bino, inshoot, transport vositasi, aloqa vositasi va boshqa mulk, jumladan oziq-ovqat, xom-ashyo, xarajat qilinadigan va qurilish materiallari (keyigi oʻrinlarda — mulk deb yuritilida). moddiy vositalar kompensatsiyasi - korxonalar, muassasalar, tashkilotlar va fuqarolarning (keyingi oʻrinlarda — mulk egasi deb yuritilida) mudofaa ehtiyoji uchun bino, inshoot, transport vositasi, aloqa vositasi va boshqa mulk taqdim etishi natijasida ularning yoʻqotishlari va xarajatlarini urushdan keyingi vaqtda pul yoki natural koʻrinishda qaytarilishi. 3. Moddiy xarajatlarni kompensatsiya (qilinishi) toʻlovi Davlat budjeti mablagʻlari hisobidan amalga oshiriladi. 4. Quyidagilar kompensatsiya qilinadi: a) mudofaa ehtiyoji uchun taqdim etilgan va toʻliq yoʻq qilinishi natijasida tiklashning imkoni boʻlmagan mulkning bozordagi qiymati; b) mudofaa ehtiyoji uchun taqdim etilgan mulkka yetkazilgan zarar. 5. Mulk egasining yoʻqotilgan foydasi kompensatsiya qilinmaydi. 6. Mudofaa ehtiyoji uchun mulkni taqdim etish natijasida yetkazilgan moddiy zararlarni kompensatsiya qilish ilovada keltirilgan sxema boʻyicha amalga oshiriladi. 7. Mudofaa ehtiyoji uchun mulk urush davrida amalga oshirilayotgan tadbirlar doirasida taqdim etiladi. 8. Mudofaa ehtiyoji uchun mulkni taqdim etish mulk egasi tomonidan uni Oʻzbekiston Respubikasi Mudofaa vazirligi boʻlinmalariga berish bilan bir vaqtda mulk egasiga mulk berilganligini tasdiqlovchi xujjatni taqdim etish orqali amalga oshiriladi. Mulkni berishda uni berish vaqtidagi oʻlchami, soni, texnik tavsifi va holati koʻrsatiladi, turar va noturar binolarni berishda elektroenergiya, tabiiy gaz, issiq va sovuq suvni hisobga oluvchi priborlar mavjud boʻlsa ularni berish vaqtidagi koʻrsatkichlari koʻrsatiladi. 9. Mudofaa ehtiyojlari uchun turar va noturar binolar taqdim etilgan davrda kommunal xizmatlar boʻyicha (elektr, gaz, issiq va sovuq suv, issiqlik va oqova suv taʼminoti), qattiq va yumshoq maishiy chiqindilar, shuningdek, telefon aloqa xizmatlari xarajatlarini qoplanishi Oʻzbekiston Respublikasi Mudofaa vazirligi tomonidan amalga oshiriladi. 10. Mulk egasi yoki uning vakili kompensatsiya olish uchun Oʻzbekiston Respublikasi Mudofaa vazirligiga quyidagi hujjatlarni taqdim etgan holda yozma ravishda murojaat qiladi: a) quyidagilar aks ettirilgan mudofaa ehtiyoji uchun taqdim etish natijasida amalga oshirilgan moddiy xarajatlarni kompensatsiya qilish toʻgʻrisidagi ariza: yuridik shaxsning nomi, uning rekvizitlari, STIR, rahbarning familiyasi va ismi (yuridik shaxslar uchun); familiyasi, ismi va otasining ismi, STIR, yashash manzili (talefon raqami) (jismoniy shaxslar uchun); b) faqat yuridik shaxslar uchun — davlat roʻyxatidan oʻtganlik toʻgʻrisida guvohnoma nusxasi; v) faqat yuridik shaxslar uchun — pasport yoki shaxsini tasdiqlovchi boshqa hujjat nusxasi; g) Oʻzbekiston Respublikasi Mudofaa vazirligiga mulkni taqdim etganligini tasdiqlovchi hujjat nusxasi; d) mudofaa ehtiyoji uchun taqdim etilgan mulkka egalik qilish huquqini tasdiqlovchi hujjat nusxasi; e) yuridik va jismoniy shaxslar uchun — vakil sifatida murojaat qilish huquqini tasdiqlovchi va shaxsini tasdiqlovchi hujjat nusxasi; j) amalga oshirilgan moddiy xarajatlar miqdorini tasdiqlovchi hujjatlar nusxasi (agar mavjud boʻlsa). 11. Mulk egasi yoki uning vakilining moddiy xarajatlar uchun kompensatsiya toʻlovi toʻgʻrisidagi murojaati Oʻzbekiston Respublikasi Mudofaa vazirligi tomonidan ushbu Nizomning 10-bandida koʻrsatilgan hujjatlar kelib tushgan kundan boshlab 15 kun ichida, qoʻshimcha hujjatlarni soʻrash yoki qoʻshimcha oʻrganishlar va (yoki) tekshiruvlar olib borilishi talab etilganda esa — bir oy muddatgacha boʻlgan vaqtda koʻrib chiqiladi. 12. Oʻzbekiston Respublikasi Mudofaa vazirligi taqdim etilgan hujjatlarni koʻrib chiqish mobaynida ushbu Nizomda koʻrsatilgan tartibda keyinchalik yetkazilgan zararni kompensatsiya qilish bilan taqdim etilgan mulkni mulk egasiga yoki uning vakiliga qaytarish chorasini koʻradi. Turar va noturar joylar qaytarilganda ulardagi elektrenergiyasi, tabiiy gaz, issiq va sovuq suvlarda hisobga olish priborlari mavjud boʻlganda ulardagi qaytarib berish vaqtidagi koʻrsatkichlar koʻrsatiladi. 13. Oʻzbekiston Respublikasi Mudofaa vaziriligi mulk egasining yoki uning vakilining murojaatini koʻrib boʻlgandan soʻng uch kun ichida koʻrib chiqish natijalari boʻyicha murojaatchini yozma ravishda xabardor etadi. 14. Mudofaa ehtiyoji uchun mulkni taqdim etganlikni tasdiqlovchi hujjat mavjud boʻlmagan taqdirda moddiy xarajatlar kompensatsiyasi amalga oshirilmaydi. 15. Moddiy xarajatlarni kompensatsiyasi miqdoridini aniqlanishi Oʻzbekiston Respublikasi Mudofaa vazirligi tomonidan qonunchilik bilan belgilangan tartibda baholovchi tashkilotlarni shartnoma asosida jalb qilgan holda aniqlanadi. 16. Oʻzbekiston Respublikasi Mudofaa vazirligi vakolatli davlat organlari va tashkilotlaridan mudofaa ehtiyoji uchun mulkni taqdim etish natijasida mulk egasining moddiy xarajatlari kompensatsiyasi bilan bogʻliq zarur maʼlumotlarni soʻrash va olish huquqiga ega. 17. Oʻzbekiston Respublikasi Mudofaa vazirligi mulk egasining yoki uning vakilining murojaatini koʻrib chiqish natijalari boʻyicha uch kun ichida kompensatsiya miqdorining asoslantirilgan hisob-kitoblarini Oʻzbekiston Respublikasi Moliya vazirligiga yuboradi. 18. Oʻzbekiston Respublikasi Moliya vazirligi hujjatlarni qabul qilib olgan kundan 10 kun ichida: taqdim etilgan hisob-kitoblarning toʻgʻriligi, kompensatsiyani toʻlovini moliyalashtirish manbasi va muddatini belgilaydi; kompensatsiya toʻlovi miqdori, moliyalashtirish manbasi va muddatlarini, shuningdek, kompensatsiya toʻlovi boʻyicha javobgar vazirlik, idoralarni belgilashni nazarda tutuvchi Oʻzbekiston Respublikasi Prezidentining yoki Hukumatining tegishli qarori loyihasini tayyorlaydi; koʻrsatilgan qaror loyihasini koʻrib chiqish va oʻrnatilgan tartibda qabul qilinishi uchun Oʻzbekiston Respublikasi Vazirlar Mahkamasiga kiritadi. 19. Zarur hollarda, mulk egasi yoki uning vakili bilan kelishgan holda moddiy xarajatlar qiymatiga teng boʻlgan mulkni mulk egasi yoki uning vakiliga berish orqali moddiy xarajatlar kompensatsiyasi natural koʻrinishda berilishi mumkin. Ushbu holatda Moliya vazirligi Oʻzbekiston Respublikasi Iqtisodiyot vazirligi bilan birgalikda qaror loyihasiga kompensatsiyani natural koʻrinishda berishga javobgar boʻlgan vazirlik yoki idoraga aniq topshiriqni belgilovchi taklifini kiritadi. 20. Moddiy xarajatlar kompensatsiyasini toʻlash (berish) uchun javobgar vazirlik, idora qaror qabul qilingan kundan boshlab uch kun ichida mulk egasi yoki uning vakilini kompensatsiyani amalga oshirishga tayyorligi toʻgʻrisida xabardor etadi va qarorda koʻrsatilgan miqdor va muddatlarda moddiy xarajatlarni oʻz vaqtida va toʻliq kompensatsiyasini taʼminlaydi. 21. Ushbu Nizom talablari buzilishida aybdor boʻlgan shaxslar qonun hujjatlarida belgilangan tartibda javob beradilar. 22. Mulk egalarining mulklarni mudofaa ehtiyoji uchun taqdim etishlari natijasida moddiy xarajatlar kompensatsiyasi masalalarida yuzaga kelgan bahs va munozaralar qonun hujjatlarida belgilangan tartibda hal etiladi.